b'\n_START_ARTICLE_\nInfopatija\n_START_PARAGRAPH_\nInfopatija je eden izmed novej\xc5\xa1ih na\xc4\x8dinov alternativnega zdravljenja. Bistvo infopatije je prenos informacije preko vibracije, v vodo ali polimer, ki jo (ga) naprej uporabimo za samo zdravljenje. Informacija, ki jo \xc5\xbeelimo prenesti naj bi se, po prepri\xc4\x8danju izvajalcev infopatije, vtisnila v \xe2\x80\x9cspomin vode\xe2\x80\x9d. Ta koncept je prvi predlagal Jacqeus Benveniste, kot eno od mo\xc5\xbenih razlag terapevtskega delovanja homeopatskih izdelkov (pripravljeni tako, da v kon\xc4\x8dnem izdelku ne zasledimo ve\xc4\x8d izhodne substance . Ravno zato je infopatija tesno povezana s homeopatijo. Povezana pa je tudi z izopatijo, zeli\xc5\xa1\xc4\x8darstvom ter drugimi metodami zdravljenja. Po drugi strani je infopatija povezana tudi z informacijsko bioelektromagnetiko. Ta veda preu\xc4\x8duje, kako se vibracija snovi (do molekul in atomov) prenese kot sporo\xc4\x8dilo v bodisi trden ali teko\xc4\x8d trden medij in se kasneje "razmno\xc5\xbei" ter pri tem v \xc5\xbeivih bitjih spro\xc5\xbea dolo\xc4\x8dene fiziolo\xc5\xa1ke odgovore, ki omogo\xc4\x8dajo pot k ponovnemu blagostanju oziroma izbolj\xc5\xa1ajo kvaliteto \xc5\xbeivljenja. Infopatija do ponovnega stika z bolj\xc5\xa1im stanjem poizku\xc5\xa1a pomagati najve\xc4\x8dkrat \xc4\x8dloveku (lahko tudi \xc5\xbeivali ali rastlini) z delovanjem na njegovo biopolje. Biopolja, bioenergije, bioplazme, etrskega telesa, pranskega telesa, subtilnega telesa in podobnih izrazov ne moremo ena\xc4\x8diti, \xc4\x8deprav vsi ka\xc5\xbeejo na organizirano a zapleteno energijsko zgradbo \xc5\xbeivega bitja, ki je v ozadju dobro vidne in razmeroma raziskane strukture - tj. materialne plati \xc5\xbeivega bitja. Po razumevanju infopatije se tako slednja, kot energijska plat prepletata, a pri tem energijska velikokrat deluje kot vzrok, materialna pa kot posledica .\n_START_SECTION_\nRaziskave\n_START_PARAGRAPH_\nRaziskave v infopatiji temeljijo tako na rezultatih iz raziskav karakteristik vode in vtiskov molekulskih sporo\xc4\x8dil, kot na rezultatih iz homeopatskih \xc5\xa1tudij. Ena od predhodnh razsikav je obsegala prenos informacije iz suspenzije hormona tiroksina, ki igra pomembno vlogo v preobrazbi dvo\xc5\xbeivk, na destilirano vodo. Raziskovalci so v tem primeru opazovali kako uporaba testne vode vpliva na probrazbo \xc5\xbeabe Rana temporaria . Ve\xc4\x8dina do zdaj narejenih raziskav v Sloveniji, je bilo opravljenih na rastlinah, kjer naj bi se pokazalo, da vibracija izbrane u\xc4\x8dinkovine ponovljivo vpliva na rast kalic kre\xc5\xa1e. Ravno tako je raziskava po na\xc4\x8delih slepega testa pokazala ponovljive u\xc4\x8dinke vibracije protistresne u\xc4\x8dinkovine na doma\xc4\x8de pra\xc5\xa1i\xc4\x8de. Poizkusi na bakterijskih kulturah pa so pokazali, da vibracija lahko deluje podobno kot sama snov. Infopatski izdelki so bili testirani tudi na majhni skupini prostovoljcev, ki so poro\xc4\x8dali o rezultatih po jemanju. V nekaterih primerih so se pojavili stranski u\xc4\x8dinki kot npr. pove\xc4\x8dana ob\xc4\x8dutljivost, poslab\xc5\xa1anje simptomov osnovnega obolenja ali pojav neobi\xc4\x8dajnih psihi\xc4\x8dnih ali fiziolo\xc5\xa1kih sprememb v organizmu. Do teh pride zlasti v primeru stresa, ko organizem odgovori s pestrim, ve\xc4\x8dpomenskim odgovorom, pa tudi takrat, ko se skriva razlog za motnjo drugje, kot se ka\xc5\xbee navzven. Nose\xc4\x8dnicam, doje\xc4\x8dim materam in otrokom se uporaba odsvetuje, saj gre za populacijo z vi\xc5\xa1jim tveganjem.\n_START_SECTION_\nInfopatija in zdravilstvo\n_START_PARAGRAPH_\nS stali\xc5\xa1\xc4\x8da infopatije so \xc5\xbeiva bitja sistemi med urejenostjo in kaosom. Bitja\xc2\xa0\xc2\xbbsi \xc5\xbeelijo\xc2\xab\xc2\xa0ostati v ravnovesju, medtem ko sku\xc5\xa1ajo kaos prebroditi oz. ga spremeniti v ravnovesje. Ko je slednje dose\xc5\xbeeno lahko trdimo, da je \xc5\xbeivo bitje zdravo. Le-temu ravnovesje omogo\xc4\x8da, da se hitro odziva na informacije, sprejema jih prej omenjena energijska plat in ta preko urejenih valovanj nadzira delovanje komplicirane materialne ravni, kamor spadajo ne\xc5\xa1tete molekule in njihove interakcije. Mnogi notranji in zunanji vplivi to ravnovesje vseskozi ogro\xc5\xbeajo (poru\xc5\xa1ijo), kar pomeni, da vzpostavljajo neurejene trenutke, ki vodijo v nestabilnost \xc5\xbeivega bitja, ali pa oja\xc4\x8dajo togi red, zaradi \xc4\x8desar so \xc5\xbeiva bitja lahko neodzivna na nujne spremembe. Ko je organizem v poru\xc5\xa1enem ravnovesju do\xc5\xbeivlja bolezen, ki ga spremlja klasi\xc4\x8dna kombinacija ali vrsta simptomov. Simptom je torej znak organizma, ki se trudi ponovno preiti v ravnovesno stanje. Obstaja mnogo na\xc4\x8dinov, ki pripomorejo k ponovni vzpostavitvi ravnovesja v organizmu. V slednjega se lahko vnese to\xc4\x8dno \xc5\xbeelena snov, kar je glavna zna\xc4\x8dilnost konvencionalne veje medicine. Zdravilstvo pa bitje zdravi najve\xc4\x8dkrat z energijo ustrezne kvalitete. Infopatija kot veja zdravilstva spodbuja \xc5\xbeivo bitje k ravnovesju tako, da ga z vibracijo \xc5\xbee omenjene to\xc4\x8dno dolo\xc4\x8dene snovi usmerja. Vibracije ne moremo ena\xc4\x8diti z energijo. Prva ima zelo malo energije in organizmu ne more prav ni\xc4\x8d vsiliti. V tem smislu je infopatija zelo sorodna homeopatiji, saj mnogokrat infopatski pripravki delujejo po zakonu podobnosti. Efekt vibracije je odvisen od njene \'izdelave\' (izbor tehnolo\xc5\xa1kega postopka), od medija v katerega je bila vtisnjena (voda, polimer, stabilizator) in od dovzetnosti pacienta.\n_START_SECTION_\nTehnologija izdelave infopatskih pripravkov\n_START_PARAGRAPH_\nOsrednji na\xc4\x8din, s katerim pou\xc4\x8den infopatski zdravilec zdravi so infopatske kapljice. S kemijskega stali\xc5\xa1\xc4\x8da gledano, je glavni del infopatskih kapljic voda, kasneje pa je dodan stabilizator. Slednji je obvezen, saj se vibracija v vodo ne vtisne trajno. Za izdelavo kapljic se uporablja mehka voda, ki naj izvira na \xc5\xa1e vedno neokrnjenem podro\xc4\x8dju narave. Vibracije so vtisnjene v vodo z elibratororjem, napravo ki temelji na tehnologiji ELIBRA. Ta izkori\xc5\xa1\xc4\x8da tri medsebojno lo\xc4\x8dljiva polja: magnetno, elektri\xc4\x8dno ali skalarno. V infopatskih kapljicah, pripravljenih z elibratorjem 2. generacije, ki izkori\xc5\xa1\xc4\x8da kombinacijo magnetnega in elektri\xc4\x8dnega polja, je stabilizator etilni alkohol. Razvoj metode je prinesel spoznanje, da je vibracijo mo\xc4\x8d u\xc4\x8dinkovito stabilizirati tudi s kalcitno-silikatnim gelom. Razlog temu je uporaba elibratorja 3. generacije, ki uporablja tako skalarno kot elektri\xc4\x8dno polje. Infopatske kapljice je mo\xc4\x8d pripraviti tudi z uporabo vseh treh polj (elibrator \xc4\x8detrte generacije), vendar so tovrstni izdelki \xc5\xa1e v razvoju. Tehnologija ELIBRA pa ne omogo\xc4\x8da komuniciranja zgolj z vodnim medijem, ampak tudi z razli\xc4\x8dnimi trdnimi polimeri. Na tak na\xc4\x8din se lahko izdela infopatski umetni kamen, \xc4\x8digar jedro je razli\xc4\x8den polimerizirajo\xc4\x8d material. Tu je stabilizator kar sam polimer, zato je vibracija v izdelek vtisnjena trajno. Umeten kamen je seveda namenjen zgolj za zunanjo uporabo.\n_START_SECTION_\nIndikacije zdravljenja\n_START_PARAGRAPH_\nUporaba infopatije je relativno \xc5\xa1iroka. Uporabljajo jo npr. ob te\xc5\xbeavah pri menopavzi, alergijah, razli\xc4\x8dnih kroni\xc4\x8dnih vnetjih, glavobolih, migrenah, prekomerni te\xc5\xbei itd. Prvi cilj infopatije je, da se \xc4\x8dlove\xc5\xa1ko (\xc5\xbeivalsko...) telo z jemanjem pravilno izbrane vrste kapljic uglasi z vibracijo svojega biopolja. Ko je \xc4\x8dlovek zdrav, torej v ravnovesju, jemanje kapljic ni ve\xc4\x8d smiselno. Cilj infopatije je tako celostna ozdravitev, z drugimi besedami, da \xc4\x8dlovek ohranja ravnovesje sam brez konstantne terapije; to pa ni vedno mogo\xc4\x8de in takrat je cilj infopatije zvi\xc5\xa1ati kakovost bolnikovega \xc5\xbeivljenja. Infopatija spo\xc5\xa1tuje tako tradicijo zdravilstva kot medicine, zato je nelo\xc4\x8dljivo povezana z razvojem in izobra\xc5\xbeevanjem. Na In\xc5\xa1titutu za biolektromagnetiko in novo bilogijo izdelujejo infopatske kapljice za razne indikacije (npr. umirjeje srca, zni\xc5\xbeevanje pritiska, dvig telesne odpornosti...), prav tako pa izdelujejo tudi izdelke iz umetnega kamna (npr.za pomirjanje otrok).'